જાનકી રેડ્ડી ને અંબરીશકુમારથી માત્ર દસેક ફૂટ દૂર અનુપમા ઉભી હતી, કોઈ અજનબીની જેમ, એની આંખોમાં રહેલી હળવા ગભરાટ અને મૂંઝવણ અનુભવી આંખોથી છાનાં રહી શકે એમ તેમ નહોતા. વલ્લરીના કેરેક્ટરને નખશિખ ન્યાય આપવો હોય તેમ વ્હાઈટ શિફોન જ્યોર્જેટના ફ્લોઈંગ ડ્રેસ પર ડ્રોપ પર્લની લાંબી લાંબી સેર અને ખુલ્લાં લહેરતાં વાળની બ્યુટીને વધુ ઉજાગર કરતો એ જ મોતીની સેર સાથે મેળ ખાતો પર્લ અને ક્રિસ્ટલમઢ્યો નાનો ટીયારા.. અનુપમાની માંસલ ત્વચા જાણે સુવર્ણભસ્મથી ચમકતી હોય તેમ હળવી તાંબાવર્ણી હતી, અધખુલ્લા ગાઉનમાંથી છતાં થઇ રહેલાં કમનીય વળાંકો સ્પષ્ટરીતે છતાં થતાં હોવા છતાં એમાં બિભત્સતાનો અંશ નહોતો. એક અલૌકિક શ્યામલ બ્યુટી ઉજાગર થઇ રહી હોય તેમ પરગ્રહવાસી વલ્લરી એવી અનુપમા સહુનું ધ્યાન ખેંચતી હતી.